# Evangelium Secundum Mattheum: the Gospel of Saint Matthew in West-Saxon/Chapter 24

CAPUT XXIV
1. And þā sē Hǣlend ūt ēode of þām temple; him tō gēnēalǣhton hys leorningcnihtas þæt hī him ætȳwdon þæs temples getimbrunge.
2. Þā andswarode hē him and cwæð, Gesēoþ gē eall þis? Sōð ic secge ēow, Ne bið hēr lǣfed stān uppan stāne þe ne bēo tōworpen.
3. Đā hē sæt uppan Oliuetes dūne, þā comun hys leorningcnihtas dīhlīce, and cwǣdon, Sege ūs hwænne þās ðing gewurþun? and hwilc tācn sī þīnes tōcymys, and worulde geendunge?
4. Đā andswarode hē him and cwæð, Warniað þæt ēow nān man ne beswīce.
5. Manega cumaþ on mīnum naman, and cweðaþ, Ic eom Crīst; and beswīcaþ manega.
6. Witodlīce gē gehȳrað gefeoht and gefeohta hlīsan; warnigeað þæt gē ne bēon gedrēfede; ðās þing sceolun gewurþan, ac nys þonne gȳt sē ende.
7. Þēod winð ongēn þēode, and rīce ongēn rīce; and manncwealmas bēoð, and hungras wīde geond land, and eorþan styrunga.
​8. Ealle þās þing synt þǣra sāra anginnu.
9. Ðonne syllað hī ēow on gedrēfednysse, and ofslēað ēow; and ealle menn ēow hatigeað for mīnum naman.
10. And þonne bēoð manega ungetrȳwsode, and belǣwað betwyx him, and hatigað him betwȳnan.
11. And manega lēase wītegan cumað, and beswīcað manega.
12. And for þām þe unryhtwīsnys rīxað, manegra lufu ācōlaþ.
13. Witodlīce sē þe þurhwunað oð ende sē byþ hāl.
14. And þis godspel byþ bodod ofer ealle eorþan on gewittnysse eallum þēodum; and þonne cymð sēo geendung.
15. Ðonne gē gesēoð þā onsceonunge þǣre tōworpennysse þe sē wītega gecwæð, Daniel, þā hē stōd on hāligre stōwe,—ongyte sē ðe hit rǣt,—
16. Flēon þonne tō muntum, þā þe on Iudea lande synt.
​17. And sē þe ys uppan hys hūse, ne gā hē nyþyr þæt hē ǣnig þing on his hūse fecce.
18. And sē þe is on æcyre, ne cyrre hē þæt he hys tunecan nyme.
19. Wā ēacniendum and fēdendum on þām dagum!
20. Biddað þæt ēower flēam on wintra oððe on restedæge ne gewurþe.
21. Witodlīce þonne byð swā mycel gedeorf, swā næs of middangeardes fruman oþ þis, nē nū ne gewurð.
22. And būton þā dagas gescyrte wǣrun, nǣre nān mann hāl gewordyn; ac for þām gecorenum þe hē gecēas þā dagas bēoð gescyrte.
23. Đonne gyf ēow hwā segð, Nū Crīst ys hēr, oþþe ðǣr; ne gelȳfe gē him.
24. Þonne cumað lēase Crīstas and lēase wītegan, and dōð mycle tācn and forebēacn, þæt ðā bēoþ on gedwolan gelǣdde, gyf hyt bēon mæg, þe gecorene wǣrun.
25. Witodlīce ic hyt ēow foresǣde.
26. Gyf hig ēow secgeað, Hēr hē ys on ​wēstene; ne fare gē ūt: gyf hig secgeað, Hēr hē is on þurhfērun; ne gelȳfe gē.
27. Witodlīce swā swā līgyt færð fram ēastdǣle and ætȳwð oþ westdǣl, swā byð mannes Suna tōcyme.
28. Swā hwǣr swā hold byþ, þæder bēoð earnas gegaderude.
29. Sōna æfter þǣra daga gedrēfydnesse, sēo sunne byð forsworcen, and sē mōna hys lēoht ne sylð, and steorran feallaþ of þǣre heofenan, and þǣre heofenan mægenu bēoþ āstyrede:
30. and þonne ætȳwð mannes Suna tācn on heofonan; and þonne wēpað ealle eorþan mǣgþa, and gesēoð mannes Sunu cumende on heofonan, genipum mid myclum mægene and mægenþrymme.
31. And hē āsent hys englas mid bȳman and mycelre stefne, and hī gegaderigað hys gecorenan of fēower middaneardes endum, of heofona hēahnyssum oð hyra gemǣru.
​32. Leornigeað bigspell be þām fīctrēowe: þonne hys twig byþ hnesce, and lēaf ācennede, gē witun þæt sumor ys gehende;
33. and wite gē swā, þonne gē þās þing gesēoð, þæt hē ys on durum gehende.
34. Sōð ic secge ēow þæt ðēos cnēorys ne gewīt, ǣr þām þe ealle þās þing gewurðon.
35. Heofone and eorþe gewītað; witodlīce mīne word ne gewītað.
36. Nāt nān mann be þām dæge nē be þǣre tīde, nē furðun englas, būton Fæder āna.
37. Witodlīce swā swā on Noes dagum wæs, swā byð mannes Suna tōcyme.
38. Swā hī wǣrun on þām dagum ǣr þām flōde, etende, and drincynde, and wīfigende, and gyfta syllende, oð þone dæg þe Noe on þā earce eode,
39. and hī nyston ǣr þæt flōd cōm, and nam hig ealle; swā byð mannes Suna tōcyme.
40. Ðonne bēoð twēgen on æcyre; ān byð genumen, and ōðer byþ lǣfyd.
41. Twā bēoð æt cwyrne grindende; ān byð ​genumen, and ōðer byþ lǣfed. Twēgen bēoþ on bedde; ān byð genumen, and ōþer byð lǣfed.
42. Wacigeað witodlīce, for þām þe gē nyton on hwylcyre tīde ēower Hlāford cuman wyle.
43. Witað þæt gyf sē hīredes ealdor wiste on hwylcere tīde sē þēof tōwerd wǣre, witodlīce hē wolde wacigean, and nolde geþafigan þæt man hys hūs underdulfe.
44. And for þām bēo gē gearwe; for þām ðe mannes Sunu wyle cuman on þǣre tīde þe gē nyton.
45. Wēnst þū hwā sȳ getrȳwe and glēaw þēow, þone geset hys hlāfurd ofer his hīred þæt hē him on tīde mete sylle?
46. Ēadig ys sē þēow þe hys hlāfurd hyne gemēt þus dōndne, þonne hē cymð.
47. Sōþ ic ēow secge þæt ofer eall þæt hē āh hē hyne gesett.
48. Gyf sē yfela þēowa ðencþ on hys heortan and cwyþ, Mīn hlāfurd uferað hys cyme;
​49. and āgynð bēatan hys efenþēowas, and yt and drincþ mid druncenum;
50. þonne cymþ ðæs wēales hlāford on þām dæge ðe hē nā ne wēnþ, and on ðǣre tīde þe hē nāt,
51. and tōdǣlþ hyne, and āsett hys dǣl mid līccetterum; þǣr byþ wōp and tōþa grīstbitung.
* ↑ B, hælynd; B, ætywdun.
* ↑ A, andswarede; A, ealle; B, læfyd; A, om. stane.
* ↑ B, oliuetys; A, comon; A, digelice; B, cwædun sæge; B, ðinc; A, geweorðon; A, tacen; A, tocymes.
* ↑ B, warnigeað.
* ↑ B, minun.
* ↑ B, Witudlice; A, warniað, B, warnigað; B, þinc; A, sceolon geweorðan.
* ↑ A, ongean (twice); A, man-; A, eond.
* ↑ B, ðinc; A, synd; A, angin.
* ↑ A, men; A, hatiað, B, hategeað; B, minun.
* ↑ A, ungetreowsade, B, geuntrysude; A, betweox; A, hatiað.
* ↑ A, rycsað.
* ↑ B, Witudlice; B, ot (changed into oð)
* ↑ A, gewytnysse, B, gewitnysse; B, eallun þeodun.
* ↑ A, onscununge; B, toworþonnysse; B, wityga; A, þa he stod (standan above these words); B, halire.
* ↑ B, muntun; A, synd.
* ↑ A, nyðer; B, þinc; A, fecce on his huse (changed order).
* ↑ A, on hys æcere.
* ↑ B, eacniendon and fedendon; B, dagun.
* ↑ A, om. on wintra oððe (homœoteleuton); A, geweorðe.
* ↑ B, Witudlice; A, geweorð, B, gewyrð.
* ↑ B, butun; A, wæron; A, B, man; A, geworden; B, ðan gecorenun.
* ↑ B, sægþ; A, lyfe.
* ↑ A, mycele, B, micle; B, gecoryne; A, wæron.
* ↑ B, Witudlice.
* ↑ A, B, secgað.
* ↑ B, westynne; A, secgað, B, sycgað; A, þurhfarenne.
* ↑ Corp., Witolice, A, Witodlice, B, Witudlice; A, lyget; Corp., estdæle, A, eastdæle, B, iestdæle; B, ot (for oþ).
* ↑ A, þyder; A, gearnas gegaderode.
* ↑ A, gedrefednysae, B, gedrefydnysse; B, forsworcyn; B, hefonan (first time).
* ↑ A, tacen; A, heofenan, B, hefonan; B, manes; B, cumyndne; A, heofenan; Corp., B, genipod, A, genypon; A, mycelum, B, mycelun; B, mægyn-.
* ↑ A, gegaderiað; B, feowur; A, myddangeardes; B, endun; A, heofena; B, heahnyssun; B, ot; A, heora.
* ↑ A, Leorniað bygspel; Corp., B, -treowwe, A, -treowe; B, twi (for twig); A wyton; A, sumer, B, sumur.
* ↑ B, þinc; B, durun.
* ↑ A, om. þas; B, þinc; A, geweorðan.
* ↑ A, heofene, B, Hefone; B, witudlice; B, wurd.
* ↑ A, B, om. mann; B, þan; A furðon, B, furþon; B, butun.
* ↑ B, Witudlice; B, dagun.
* ↑ A, wæron; B, dagun; B, etynde; A, dryncende, B, drincende; B, ot.
* ↑ Corp., B, nysðon, A, nyston; B, tocyme (to- on the margin).
* ↑ A, æcere; B, genumon; A, læfed.
* ↑ A, cweorne.
* ↑ B, genumyn.
* ↑ Corp., Đ (for W), A, Waciað, B, Wacigað; B, witudlice; A, B, hwylcere.
* ↑ A, toweard; B, witudlice; A, wacian, B, wacigan; Corp., geþafigen, A, geþafian, B, geþafigan; B, undyr-.
* ↑ Corp., sunnu, A, B, sunu; B, nytun.
* ↑ Corp., B, Wens, A, Wenst; A, treowe; A, hlaford; A, om. he.
* ↑ Corp., B, Eadi, A, eadig; A, hlaford; A, donde.
* ↑ A, geset.
* ↑ A, hlaford.
* ↑ A, et and dryncð; B, druncenun.
* ↑ Corp., weles, A, weales, B, wieles.
* ↑ A, aset; A, lyceterum, B, liceterun; A, þær byþ . . . gristbitung (above the line).